  Анжелика Тихонова корреспондент Удмуртиысь йӧскалык лыдӟетъюртын (Удмурт урам, 264) кылосбур тодосъя кандидатлэн Вера Пантелеевалэн «Флор Васильев: между литературой и общественным статусом» (16+) лекциез ортчоз. Ужрад кылбурчилэн вордскемез дырысен 85 ар тырмонлы сӥземын но Анай кыллэн калыккуспо нуналэзлы тупатэмын луоз. Со сярысь лыдӟетъюртлэн вотэс бамаз ивортэмын. Удмуртиысь тодос удысысь дано ужась, Удмуртиысь Дышетон удысысь йӧскалык ужпумъёсты эскеронъя тодос институтлэн кивалтӥсезлэн воштӥсезлэн лекциез Флор Васильевлэн творчество удысэ сюрес лёгонэзлы сӥземын луоз. Озьы ик кылзӥсьёсты кылбурчилэн чеберлыкъя дуннееныз, XX даурлэн шорысьтыз ужъюгдурлэн творчествоез вылын шӧдӥськеменыз тодматоз. Пусъём, Удмуртиысь Йӧскалык лыдӟетъюртлэн Йӧскалык литературая но библиографияя центраз Анай кыллэн нуналэзлы сӥзем лекциос сяме пыӵазы ни. Азьвыл лекциос лыдӟизы профессоръёс Валей Кельмаков но Риф Насибуллин.  Тодэ вайытом, та нуналъёсы Удмурт кун университетлэн лыдӟетъюртаз «Кылбурчи сярысь вералозы кылбуръёсыз» (12+) книга адӟытон ужа. Ватсан Флор Иванович Васильев вордӥськиз 1934-тӥ арын 19-тӥ тулыспалэ Яр ёросысь Бердыш гуртын. Удмурт кылбурчи, мер ужась, Удмуртиысь комсомоллэн премиезлэн лауреатэз, Удмурт Элькунлэн Кун премиезлэн лауреатэз. Ужаз «Красное Знамя», «Комсомолец Удмуртии», «Советская Удмуртия» газетъёсын, «Молот» журналын. Улытозяз удмурт кылын 7 но ӟуч кылын 5 кылбур бичетъёсыз потӥзы. Ужъёсыз ӟуч но Россиысь калыкъёслэн мукет кылъёсазы берыктэмын, озьы ик мадьяр, чех но болгар кылъёсы. Тросэзлы кылбуръёсызлы гур гожтэмын. Улонысь кошкиз 1978-тӥ арын 6-тӥ пӧсьтолэзе. Тегъёс: Дышетон Ижкар Удмуртия Мерлык гожъясьёс лыдетъюрт кылбурет  